Referendum o rodine nie je platné, účasť na ňom bola nízka. Po spočítaní 100 percent okrskov predstavovala 21,41 percenta.

Aby boli výsledky referenda záväzné, hlasovať by musela viac ako polovica všetkých voličov, čo je približne 2,2 milióna ľudí. Celkovo hlasovalo vyše 944-tisíc ľudí.

V odpovediach na všetky tri otázky referenda prevažovala medzi hlasujúcimi s viac ako 90 percentami odpoveď „áno“.

Prvej otázke povedalo svoje „áno“ 892 719 ľudí, druhej 873 224 a tretej 853 241.

Z 944 209 odovzdaných hlasovacích lístkov v referende bolo 6 074 neplatných.

Znenie otázok:

[numblock num=“1″ style=“1″]Súhlasíte s tým, aby sa manželstvom nemohlo nazývať žiadne iné spolužitie osôb okrem zväzku medzi jedným mužom a jednou ženou?[/numblock]

[numblock num=“2″ style=“1″]Súhlasíte s tým, aby párom alebo skupinám osôb rovnakého pohlavia nebolo umožnené osvojenie (adopcia) detí a ich následná výchova?[/numblock]

[numblock num=“3″ style=“1″]Súhlasíte s tým, aby školy nemohli vyžadovať účasť detí na vyučovaní v oblasti sexuálneho správania či eutanázie, ak ich rodičia alebo deti samy nesúhlasia s obsahom vyučovania?[/numblock]

Video: Chromíkovci si zatlieskali, aj keď prišlo málo ľudí (Autor: Martina Pažitková)

Regionálne rozdiely boli najmä medzi juhom a severom: v zásade platilo, že čím severnejšie, tým vyššia účasť. Pozrite si účasť v obciach na mape Michala Škopa.

Najvyššia účasť bola v Prešovskom a Žilinskom kraji.

Výsledky podľa obcí:

[table id=20 /]

Komentár Tomáša Gálisa Referendom sa kultúrna vojna ani zďaleka nekončí.

Ohlasy na referendum:

Andrej Kiska, prezident, po hlasovaní: „Ľudia využili svoje ústavné právo a zorganizovali toto referendum. Ja cítim smútok a rozčarovanie z toho, čo toto referendum pre našu krajinu všetko prinieslo.“

Anton Chromík z Aliancie za rodinu doobeda po hlasovaní: „Referendum je už teraz úspešné. Tešíme sa tomu, že sme na Slovensku mohli rozhodnúť a rozhodujeme my o tom, čo je pre naše deti dôležité. Verím, že ľudia vedia, že toto je veľmi dôležité hlasovanie. Myslím si, že je potrebné mať slušnú férovú diskusiu, a dôležité je, aby ľudia sami rozhodovali o veciach, ktoré sa ich týkajú.“

„Je to veľký počet ľudí, ktorý sa bude blížiť k miliónu, a je to niečo úžasné. Nedali sa zastrašiť ani médiami. […] Táto téma je bytostne dôležitá pre tých, ktorí prišli. Tí, ktorí neprišli, na tých názor sa neprihliada.“

Martin Macko, Inakosť: „Ja ho ľudsky chápem. Je veľmi ťažké priznať si, že téma, ktorú on považuje za životne dôležitú, Slovensko nezaujíma.“

Hana Fábry, aktivistka: „Z pohľadu človeka, ktorý rovnosť a ľudské práva v spoločnosti hodnotí ako to najdôležitejšie, sa referendum skončilo mimoriadne úspešne. […] Výsledná účasť, ktorá iba tesne prekročila 20 percent, nie je náhodná, ale naopak potvrdzuje, že väčšina Slovenska ‚začala vnímať ľudsky‘. […] Vláda a parlament by mali nahlas povedať, že je tu jedna komunita, ktorá nemá rovnaké práva ako ostatní, a že je to potrebné riešiť.“

Juraj Miškov, Slovenská občianska koalícia (SKOK): „Slováci odmietli nenávisť a netolerantnosť. Ukázali, že majú srdce aj rozum. […] Vzhľadom na sebavedomie organizátorov, množstvo dobrovoľníkov i podporu katolíckej cirkvi musí byť účasť pre iniciátorov referenda veľkým sklamaním.“

Všetko dôležité o dianí v sobotu, nielen počas referenda, čítajte aj v našej každodennej minúte po minúte.